Vuċijiet Ewlenin: Ray Romano, John Leguizamo, Denis Leary, Simon Pegg, Queen Latifah, Jennifer Lopez Diretturi: Mike Thurmeier u GalenT. Ch Ħin: 94 min. Distributur: 20TH Century Fox Maħruġ minn KRS Releasing Ċert. U Is-sensiela animata Ice Age ta' Blue Sky Studios waslet fil-ħames puntata bil-film Ice Age: Collision Course. It-trio ta' annimali ħbieb, Manny, Diego u Sid, li jgħixu f'dinja preistorika ta' ħafna perikli, jerġgħu jgħaddu minn avventuri qawwija kollu tort ta' Scrat. Il-fissazzjoni għamja ta' dan l-squirrel li l-ħin kollu jħuf wara ġandra li dejjem tiskappa minn idu jew ħalqu, u din id-darba tieħdu 'l bogħod, barra mid-dinja. Aċċidentalment, dan il-misħut jgħaddi minn avventuri fejn grupp ta' asterojdij iet jinqalgħu minn fejn kienu jorbitaw bil-kwiet fl-ispazju, jaħbtu ma' xulxin u ħafna meteoriti jieħdu r-rotta lejn id-dinja. L-annimali ħbieb flimkien mal-merħliet tagħhom ikollhom jitilqu minn djarhom fuq vjaġġ ta' perikli, eċitament u anke avventuri farseski. Dan il-grupp ikun attakkat minn dinosawri, għasafar feroċi bi snien kbar, waqt li minn ħin għall-ieħor madwarhom neżlin il-meteoriti li jisplodu b'forza tremenda mal-impatt mal-art. Ice Age: Collision Course li, bħal ta' qablu, hu wkoll bit-3D għandu fotografija sabiħa u nadifa, però qed juri sinjali ta' għeja u pawsa fl-iskript. Din id-darba fl-istorja jidħol ukoll il-lat romantiku u nassistu anke għal tieġ. Din il-produzzjoni, f'partijiet minnha, timita lill-kapolavur assolut tax-xjenza fittizja 2001: A Space Odyssey, kemm fil-mużika klassika u anke fil-misterju tal-monolit (kolonna wieqfa tal-ġebel), kif ukoll tfakkar sewwa fix-xogħol tad-diżastri Meteor (1979) u oħrajn simili. Divertiment adattat għall-familja.